input: KOMISIJAS LĒMUMS
  (2013. gada 29. oktobris)
  par 2014. gada tarifikācijas zonu vienības likmju atbilstību Īstenošanas regulas (ES) Nr. 391/2013 17. pantam
  (izziņots ar dokumenta numuru C(2013) 7095)
  (2013/631/ES)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2004. gada 10. marta Regulu (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula) (1) un jo īpaši tās 15. pantu,
  tā kā:
  (1)
  Komisijas Īstenošanas regulā (ES) Nr. 391/2013 (2) ir noteikta kopīga tarifikācijas sistēma aeronavigācijas pakalpojumiem. Kopīgā tarifikācijas sistēma ir būtisks elements, lai tiktu sasniegti darbības uzlabošanas sistēmas mērķi, kā noteikts 11. pantā Eiropas Parlamenta un Padomes Regulā (EK) Nr. 549/2004 (3) un Komisijas Īstenošanas regulā (ES) Nr. 390/2013 (4).
  (2)
  Ar Komisijas Lēmumu 2011/121/ES (5) Eiropas Savienībā tika noteikti darbības uzlabošanas mērķi, tostarp izmaksu efektivitātes mērķis aeronavigācijas pakalpojumu sniegšanai 2012. līdz 2014. gadā. Komisija ar 2012. gada 19. jūlija un 2012. gada 17. decembra vēstuli informēja dalībvalstis, ka to pārskatītie darbības uzlabošanas plāni un mērķi atbilst pieņemtajiem Eiropas Savienības mēroga darbības uzlabošanas mērķiem un pienācīgi veicina to sasniegšanu. Izmaksu efektivitātes mērķi tiek izteikti, izmantojot aprēķinātas vienības likmes.
  (3)
  Īstenošanas regulas (ES) Nr. 391/2013 17. panta 1. punkta c) apakšpunktā paredzēts, ka Komisija atbilstīgi minētās regulas 9. panta 1. un 2. punktā noteiktajām prasībām novērtē 2014. gada tarifikācijas zonu vienības likmes, ko dalībvalstis tai iesniegušas līdz 2013. gada 1. jūnijam. Novērtējumā pārbauda 2014. gada vienības likmju atbilstību Īstenošanas regulām (ES) Nr. 390/2013 un (ES) Nr. 391/2013.
  (4)
  Komisija 2014. gada tarifikācijas zonu vienības likmju novērtējumu ir veikusi ar Darbības izvērtēšanas iestādes (PBR) un Eiropas Aeronavigācijas drošības organizācijas Centrālā maršruta maksājumu biroja atbalstu un izmantojot datus un informāciju, ko dalībvalstis iesniedza līdz 2013. gada jūnijam. Novērtējumā ņēma vērā arī paskaidrojumus un labojumus, kas tika saņemti līdz 2013. gada 26. jūnija konsultatīvajai sanāksmei par Īstenošanas regulas (ES) Nr. 391/2013 9. panta 1. punkta piemērošanu, kā arī tai sekojošo saraksti starp Komisiju un Dāniju, Igauniju, Īriju, Spāniju, Franciju, Itāliju, Ungāriju, Maltu, Nīderlandi, Rumāniju, Zviedriju un Apvienoto Karalisti.
  (5)
  Dānija, Francija, Itālija, Nīderlande un Rumānija ierosināja daļēji vai pilnīgi kompensēt saskaņā ar Īstenošanas regulu (ES) Nr. 391/2013 paredzētās korekcijas, lai šādā veidā pazeminātu vienības likmi vai saglabātu to noteiktā līmenī, jo tas ir gaisa telpas lietotāju interesēs. Tāpēc šīs summas turpmākajos gados nebūtu jāatgūst.
  (6)
  Komisija atzīmē, ka Spānija ir paredzējusi piemērot pārejas noteikumu saskaņā ar Komisijas Regulas (ES) Nr. 1191/2010 (6) 2. pantu. Komisija šajā sakarā ir verificējusi Spānijas sniegto informāciju un atzīst, ka Spānija izpilda Regulas (ES) Nr. 1191/2010 2. panta nosacījumus un drīkst lemt par Komisijas Regulas (EK) Nr. 1794/2006 (7) 11.a panta 3. punkta nepiemērošanu aeronavigācijas pakalpojumu sniedzēju aprēķinātajām izmaksām. Tādējādi satiksmes riska dalīšanas mehānismu, kurā ir paredzēta atšķirības starp faktisko pakalpojumu vienību un prognozēto pakalpojumu vienību radīto ieguvumu vai zaudējumu dalījuma attiecība 30/70 starp aeronavigācijas pakalpojumu sniedzējiem un gaisa telpas lietotājiem, vajadzētu piemērot jau no 0 % atšķirības, nevis 2 % atšķirības. Saskaņā ar Regulas (ES) Nr. 1191/2010 2. pantu un Spānijas pieņemto lēmumu par vienības likmes samazināšanu 2012. gadam, šis izņēmums attiecas tikai uz satiksmes riska dalīšanu attiecībā uz minētā gada ienākumiem. Spānija ir paredzējusi radušos uzkrājumus pārnest uz nākamajiem gadiem, sākot ar 2015. gadu.
  (7)
  Īstenošanas regulas (ES) Nr. 391/2013 17. panta 1. punkta d) apakšpunktā paredzēts, ka Komisijai jāinformē attiecīgās dalībvalstis, ja vienības likmes atbilst Īstenošanas regulām (ES) Nr. 390/2013 un (ES) Nr. 391/2013.
  (8)
  Paziņojumam par to, ka tarifikācijas zonu vienības likmes atbilst Īstenošanas regulām (ES) Nr. 390/2013 un (ES) Nr. 391/2013, nevajadzētu skart Regulas (EK) Nr. 550/2004 16. pantu,
  IR PIEŅĒMUSI ŠO LĒMUMU.
  1. pants
  Tarifikācijas zonu vienības likmes 2014. gadam, kas norādītas šā lēmuma pielikumā, ir saskaņā ar Īstenošanas regulām (ES) Nr. 390/2013 un (ES) Nr. 391/2013.
  2. pants
  Paziņojums par to, ka tarifikācijas zonu vienības likmes atbilst Īstenošanas regulām (ES) Nr. 390/2013 un (ES) Nr. 391/2013, neskar Regulas (EK) Nr. 550/2004 16. pantu.
  3. pants
  Šis lēmums ir adresēts dalībvalstīm.
  Briselē, 2013. gada 29. oktobrī